རྣམ་རྒྱལ་སེར་ཁང་

རྣམ་རྒྱལ་སེར་ཁང་ནི། སངས་རྒྱས་དགོན་པ་ནས་སྤྱི་ལེ་ལྔ་ལྷག་ཙམ་སྤྱིར་བཏང་འཁོར་ལམ་བརྒྱུད་ནུབ་ངོས་སུ་སོང་ན་ངང་པ་རི་ཁུག་ཅེས་པར་དགོན་དེ་མཇལ་རྒྱུ་ཡོད། དགོན་དེ་ནི་ཐོག་མར་སྣེའུ་དཔོན་མོ་ཨ་མཚོའི་སྐུ་འཁོར་གྲྭ་ཚང་ཡིན་པས་རྣམ་རྒྱལ་དང་། སེར་ཁང་ཞེས་པ་ནི། མཁར་རྔ་སེར་པོའམ། གསེར་གྱི་མཁར་རྔ་སྣེའུ་རྫོང་ནས་བརྡུང་ན་དགེ་འཕེལ་རི་ཁྲོད་དུ་ཐོས་པ་ཞིག་ཡོད་པས་སེར་ཁང་ཟེས་མཁར་རྔའི་མིང་དགོན་པར་ཐོགས་ཞེས་གསུངས། དགོན་དེ་ཐོག་མར་སྣེའུ་རྫོང་ཤུལ་རྙིང་པར་ [page 86] ཡོད་པ་ལ་སྣེའུ་རྫོང་ཉམས་རྒུད་དུ་སོང་རྗེས་ས་པཎ་ཀུན་དགའ་རྒྱལ་མཚན་ནམ་འགྲོ་མགོན་ཆོས་རྒྱལ་འཕགས་པས་ད་ལྟའི་དགོན་ཆགས་ཡུལ་ངང་པ་རི་ཟུར་ཞེས་པར་གནས་སྤོས་གནང་ཞེས་གསུངས། ས་རྙིང་ངོར་གསུམ་ཕྱག་བཞེད་གནང་བ་ཡིན། དེ་རྗེས་ཀུན་མཁྱེན་གཡག་རོང་གཉིས་ཀྱང་དགོན་དེར་བཞུགས་ནས་མཛད་འཕྲིན་རྒྱས། རྣམ་སེར་རྒྱང་འཕོ་ཞེས་པའི་རྒྱུན་ཡང་ཀུན་མཁྱེན་གཡག་པ་ལས་བྱུང་། སྐུ་གདུང་གསང་ཕུའི་རྣམ་སེར་གྲྭ་ཚང་དུ་བཞུགས། སྔོན་དགོན་དེར་གྲྭ་ཚང་གཅིག་དང་། ཁང་ཚན་བཞི། བླ་བྲང་གཅིག་བཅས་ཡོད་པ་ལ་ཁང་ཚན་བཞི་ནི། ལྗོན་ཤག་ཁང་ཚན་དང་། གཞི་བཙུན་ཁང་ཚན། རྒྱ་མོ་ཁང་ཚན(འདི་མཚོ་སྣ་ལྷོ་མདོ་མཁར་ཞེས་པར་ཡོད)ཆད་ཁ་ཁང་ཚན(འདི་འབྲི་གུང་དུ་ཡོད)བཅས་ཡོད། སྔོན་འདུ་ཁང་ཀ་བ་༡༦གི་གཙང་ཁང་སྦུག་མའི་ཇོ་ཁང་ནང་ཤར་ལིའི་ཇོ་བོ་མི་ཚད་གསུང་བྱོན་མ་ཞིག་ཡོད་པ་དེ་ནི་ཐོག་མར་སྐར་ཆུང་གཙུག་ལག་ཁང་གི་ཡིན་པ་ལ་ཇུན་གར་བས་ཞང་ལའི་སྟེང་དབོར་ཏེ་དེ་ནས་མ་ཐེག་སྟབས་རྟ་གྲི་ཞུད་པས“ཨ་ཚ་སྡིག་ཅན་དེ་ལྟར་མ་ཞུ”ཞེས་གསུང་བྱོན་པས་སྐུ་དེ་མ་ཁྱེར་བར་དེ་གར་བཞག དེ་ནས་དེའི་འདབས་ཀྱི་གྲོང་ལ“སྒོ་ཤར་མ་ང་ལོན་དང་”གསུང་པས་གྲོང་དེལའང་སྒོ་ཤར་མ་ཞེས་ཐོགས། ཇོ་བོ་ཐུགས་མཉེས་ནས་ཁྱེད་ཚོར་ཅི་དགོས་ཞེས་གསུངས་པར། ང་ཚོར་ཆུ་དཀོན་པས་ཆུ་ཞིག་གནང་བར་ཞུ་ཞེས་ཞུས་པས་དེ་དང་ཉེ་བར་ཇོ་བོ་ཆུ་མིག་ཞེས་པ་དེ་ཇོ་བོས་གནང་ཞེས་ཟེར། དེ་ནས་ཇོ་བོའི་སྐུ་དེ་ཤེར་དཀར་བྲག་ཁུང་བརྒྱུད་ནས་རྣམ་སེར་དགོན་པར་གདན་དྲངས་ཞེས་གསུངས་པ་དེ་དང་། གསེར་ཟངས་ཀྱི་སངས་རྒྱས་སྟོང་སྐུ་མཐོ་གང་ཙམ། གསེར་བྲིས་ཀྱི་ལྡེབས་བྲིས། འདུ་ཁང་ནང་རིན་ཆེན་ལས་བྲིས་པའི་བཀའ་འགྱུར་གྱི་ཀུན་དགའ་རྭ་བའི་དབུས་སུ་ཤར་ལིའི་ཐུབ་དབང་གི་སྐུ་བརྙན་དང་། བསྟན་འགྱུར་གྱི་ཀུན་དགའ་རྭ་བའི་དབུས་སུ་ཤར་ལིའི་སྤྱན་རས་གཟིགས་ཀྱི་སྐུ་བརྙན། མཚོན་རིས་ཀྱི་ལྡེབས་རིས་ཟངས་མདོག་དཔལ་རི་དང་ཀུན་རིགས་བླ་བརྒྱུད་ཆ་ཚང་བ་སོགས་ [page 87] གྲགས་ཅན། མགོན་ཁང་ནང་འགྲོ་མགོན་ཆོས་འཕགས་ཀྱི་ཐུགས་དམ་རྟེན་མགོན་པོ་ཞལ་གྱི་སྐུ་བརྙན་དམ་སྦྱར་མ་མཐོ་གང་ཙམ་དང་། འགྲོ་མགོན་གྱི་ཕྱག་བཟོ་གུར་ཞལ་ལྷ་གསུམ། བསེ་ཁྲབ་པའི་སྐུ་གསོབ། རྣམ་སྲས་སོགས་དང་། ཡང་ཐོག་དཔར་ཁང་ནང་ས་རྙིང་ངོར་གསུམ་གྱི་པར་ཤིང་མང་པོ་བཞུགས་སུ་གསོལ་ཡོད།
ད་ལྟ་སྔོན་གྱི་འདུ་ཁང་གི་ཤུལ་དུ་གསར་བཞེངས་གནང་བའི་འདུ་ཁང་ཀ་བ་༡༢ནང་སྔོན་གྱི་ཇོ་བོའི་སྐུ་ཚབ་འཇིམ་གྱི་ཇོ་བོ་བརྐྱངས་ཁྲུ་གང་ལྷག་ཙམ་དང་། སྐུ་ཚད་དེ་ལས་ཆུང་ཙམ་གྱི་སྒྲོལ་མ་ཉེར་གཅིག གུ་རུའི་སྐུ་བརྙན་བརྒྱ་ཚར་སོགས་གསར་བཞེངས་གནང་བ་མཇལ་རྒྱུ་ཡོད་ལ་སྣེའུ་རྫོང་ཤུལ་རྙིང་པའང་དགོན་དེའི་ནུབ་བྱང་མཚམས་ཀྱི་སྤྱི་ལེ་གཉིས་ཙམ་གྱི་ས་ལ་ཡོད། རྫོང་དེ་ནི་ཏཱའི་སི་ཏུ་བྱང་ཆུབ་རྒྱལ་མཚན་གྱིས་སྤྱི་ལོ་༡༣༤༩ལོར་གུ་ཤྲཱི་བསྟན་འཛིན་ཆོས་རྒྱལ་གྱིས་གཙང་པ་སྡེ་སྲིད་ཀརྨ་བསྟན་སྐྱོང་དབང་པོ་གསོན་བཟུང་བྱས་མཐར་ས་དེ་ནས་ཆུར་བསྐྱུར་བ་རེད་ཅེས་ཟེར།